Drama oor TB in Worcester | Netwerk24
Drama oor TB in Worcester
: Die toneelstuk Lienkie se Longe sal by die Worcester Paasbasaars opgevoer word.
Lienkie se longe, 'n plaaslik ontwikkelde drama wat oor tuberkulose handel, sal tydens Worcester se Paasbasaars op verskeie plekke opgevoer word.
Die drama, wat deur plaaslike akteurs opgevoer word onder leiding van dr. Veronica Baxter van die Universiteit Kaapstad se Dramaskool, vertel die storie van Lienkie, wie se longe 'n gesprek voer oor hul gesondheid en die gesondheid van Lienkie se kêrel.
Volgens dr. Michele Tameris van die Suid-Afrikaanse Tuberkulose-entstofinisiatief (Satvi), wie se idee die drama is, is tuberkulose steeds 'n groot probleem in die Worcester-omgewing, en wil hulle mense met die drama dieper laat dink oor hoe om TB te voorkom en wat om te doen, sou hulle TB opdoen.
In aanloop tot die Paasbasaars, sal die drama regdeur die streek by landelike klinieke so ver as McGregor, Robertson en Bonnievale opgevoer word. Die opvoering is moontlik gemaak deur 'n toekenning van die Wellcome Trust, 'n internasionale nieregeringsorganisasie gebaseer in Engeland.
Besoekers aan die Paasbasaars kan ook na afloop van die fees deelneem aan fokusgroepe om die drama te evalueer. Vir meer inligting, skakel 080 021 2785.